Rrogozhina a második világháborúban még kis település volt, amelyet a megszálló olaszok "Ragosina" néven ismertek. A kommunizmus évtizedeiben aztán könnyűipari központtá fejlesztették a települést. Jugoszláv anyagi segítséggel 1947–1948-ban kender- és lenszövő üzemet létesítettek a városban, az első ötéves tervidőszakban (1951–1955) pedig egy pamutfeldolgozó üzem kezdte meg a termelést. Később szappangyár is települt Rrogozhinába. Már 1947-től vasúti összeköttetése volt Durrësszal, 1950-től Elbasannal, az 1960-as évek első felében pedig megépítették a Rrogozhinát Fierrel összekötő szárnyvonalat is. Az 1980-as évek végén azon kisszámú albán városok köréhez tartozott, ahol helyi rádióállomást működtettek.